ltoIoghụ siẹn. Mị kakị epe aaḅereghị.—Mat. 26:36.
Ḍughul phọ adiphẹ esugha bọ omhạn, odị kakureri bọ rukumuan phọ odị siẹn ade phọ, aZizọs awạ ni esi dị enamian ogbirima r’ooḅereghị. Kụ amhiịn ni esi dị ekasiạn, oghoony phọ aGetsemani. AZizọs asighẹ ni eepoogh phọ epẹ phọ angoọm bumatuạn phọ oroma dị akasiạn r’amem mọ ilọ iiḅereghị. Mem mọ bidị osi bọ oghoony phọ aGetsemani, amem meghị, eeni meḅeẹny ni ogbo aḍughul. AZizọs aḅenhị bumatuạn phọ mọ, “itọI siẹn egon aani ghan,” kụ odị anyeenhe ooḅereghị. (Mat. 26:37-39) Kuolọ odị odi raaḅereghị, bidị ronaanhị ghan. Mem mọ odị amhiịn bọ mọ bidị ronaanhị, aZizọs aḅilhẹ aḅenhị bidị mọ “igon ni eeḅereghị ghan.” (Matiu 26:40, 41) Odị alhegheri ni mọ bidị mokumuan ni iboom kụ aloor medugh. R’oseenyạn aZizọs alhọgh ni elhegh mọ “asiIoor phọ kụ idugh.” Ghalhamọ r’iduọn phọ ni, aZizọs aḅilhẹ ni aghị inhọn iyạl amem ooḅereghị, kụ odị aḅulha ghan amhiịn dị abumatuạn phọ ronaanhị, bidị uu/ḅereghị.—Mat. 26:42-45. w22.01 28 ¶10-11
Bidị konaghạn aani ni eḍọgh phọ amị.—Jọn 10:16.
AZizọs amaaniọm masian phọ odị amhoọgh bọ r’abudaphạm mọ odị masian phọ odi ghan bọ igbo opoghom r’iyool igạ. (Jọn 10:14) Omaaniọm mọ opọ akạr kụ akasiạn. Iyool igạ phọ elegheri opoghom mọ abidị kụ renaghanhạn ghan eḍọgh phọ odị. Oniin oye akạr amhiịn dị iphẹn phọ emite. Odị aḅẹm mọ: “Awe phọ r’ayoor rotelhean bọ uwạ osighẹ asifoto iyool igạ phọ kụ yoor okparaghạ ghan omhạgh dị kituman iyoor. Kuolọ iyoor i/dạph, loor esi dị bidị i/legheri roḍọgh phọ ayoor. I/bia igeni, bịn oḅạm oọny dị aḍighi opoghom aru; odị ramạgh bọ bịn bidị emhiigh odạph.” Ipẹ emitenhaan bọ oye phọ opọ phọ iitughianhạm iyira ikpo onhụ phọ aZizọs ilọ iyool phọ odị—oḍighi bọ bumatuạn phọ odị. Odị aḅẹm mọ: “Bidị konaghạn aani ni eḍọgh phọ amị.” Kuolọ aZizọs odi epẹ k’akẹ. Ika kụ idị yira konaghanhạn bọ nyodị? Eten dị emhạn maạr dị yira koḍeenhaan mọ yira ronaghanhạn ni eḍọgh Uwotu phọ ayira pọ osighẹ itughemhị phọ odị oḍighinhom.—Mat. 7:24, 25. w21.12 16 ¶1-2
Oomo awe moḍighi ikarạph omeel egbenẹm bịn ko/teẹny rughuenian phọ Enaạn.—Rom. 3:23.
R’oophugh otelhedom mọ aPọl agbiphoghọm ghan ni Kristẹn phọ. Kuolọ esighẹ rekị bịn, odị aru alhọgh elhegh mọ ipẹ odị raḍighi bọ k/idị, kụ odị asopha onme ezọ phọ r’iḍighinhom araraạr phọ odị. (1 Tim. 1:12-16) R’olhoghonhaạn aḍighaạgh aZihova, aPọl aḍighi ni omạ opoghom dị asooromhi loor aḅilhẹ aḍeenhaan ghan igbiririph. Odị akuphom owol mọ aZihova k’asạr ri ikarạph phọ odị abilhenhaạn nyodị. (Rom. 7:21-25) Odị oo/tughiạn ghan mọ odị amunughan. Kparipẹ ghụn, odị alhọgh inyaạm onhighemhị aroozọ phọ odị idiphọ onyọ aKristẹn kụ r’osooromhi aloor odị abeḍenhọm ni olhoghonhaạn aḍighaạgh aZihova orue oḍighi oḍighi phọ odị. (1 Kọr. 9:27; Fil. 4:13) Ro/mạ ghan oye oḍighi okumor oye loor esi dị sidugh o/moọgh. Kuolọ aZihova rawạ dị bidị kolọgh elhegh sidugh phọ abidị, kụ okị ghisigh onighemhị roozọ phọ abidị idiphọ aKristẹn. (Efẹ. 4:23, 24) Mem dị okumor oye phọ asighẹ ghan Baibul phọ kụ aphoghom loor phọ odị kamiịn ni riisi dị ekpẹ oolemi siphẹ aghuḍum mọ odị. Bịn r’olhoghonhaạn aḍighaạgh aZihova odị kamoọgh ni ibọ ḅilhẹ r’ekol.—Jems. 1:25. w22.03 29-30 ¶13-15